La formació rebutja la nova pròrroga de l’estat d’alarma i diu que l’únic que vol el govern es “protegir-se”  ACN Madrid .-El portaveu del comitè d’acció política de Vox, Jorge Buxadé, acusa el govern espanyol d’utilitzar l’ingrés mínim vital per “cronificar la pobresa” i convertir-ho en una “cartilla de racionament” i diu que la mesura “alimenta l’arribada massiva i il•legal d’estrangers”. En una roda de premsa, Buxadé afirma que els requisits per accedir-hi contemplen diverses excepcions. Entre elles, “que excepcionalment les víctimes de tràfic de persones podran accedir a l’ingrés mínim”. Això suposarà, segons la formació, que “els que entren de manera il•legal perquè no lluitem contra les màfies, es beneficiaran d’aquesta situació”.  En aquest sentit, diu que hi ha nombrosos vídeos a les xarxes socials que “criden” a beneficiar-se’n i reclama que es lluiti contra el “tràfic en origen”, evitant que les ONG transportin immigrants. “Ens aboca a un efecte trucada", ha dit.  Buxadé ha dit que Vox recolzaria una mesura "temporal" però que el que hauria de fer el govern és promoure la creació de llocs de feina.  Buxadé també s’ha referit a la nova pròrroga de l’estat d’alarma. Ha insistit que hi ha altres mecanismes legals i que ja ha quedat demostrat que es tracta, en realitat d’un estat d’excepció “encobert”. “L’únic que vol el govern es protegir-se ell mateix, no protegir els espanyols ni la seva salut”, afirma.  En aquest sentit, apunta també a les formacions que donen suport al PSOE i a Unides Podem: “Els espanyols han de ser conscients que en aquesta vulneració no només hi ha el PSOE i Podem sinó els que deliberadament ajuden a sostenir aquesta situació inadmissible”.  El portaveu del comitè d’acció política també s’ha referit a les acusacions de cop d’estat d’Iglesias i ha dit que “l’únic cop institucional és el que està fent l’extrema esquerra a espanya”. També ha dit que continuaran a la comissió de reconstrucció al Congrés sempre que se’ls respecti i ha assegurat que el seu partit està a favor d’il•legalitzar els partits “de l’esquerra radical que exerceixen la violència als nostres carrers”.

Summary: Vox diu que la renda mínima “cronifica la pobresa” i “alimenta l’arribada massiva i il.legal d’estrangers”


El jutjat ha arxivat una querella penal contra la companyia Rec Madral per la mala qualitat de l'aigua a la urbanització Residencial Park de Maçanet de la Selva. La van interposar els veïns a principis del 2016, farts de no poder consumir aigua de l'aixeta per excés de clorits, ferro o manganès. El focus de la querella girava al voltant d'un delicte contra la salut pública. I precisament, a l'hora d'arxivar el cas, el jutjat es basa en el fet que, en cap de les "nombroses notificacions" emeses per Ajuntament i Generalitat, l'aigua és qualifiqués "com a no apta per al consum i amb risc per a la salut". Un requisit que és "imprescindible per al tipus penal". Sigui com sigui, però, el problema de l'aigua a la urbanització continua portant cua. La querella penal contra Rec Madral es va interposar el gener del 2016. Qui va portar la companyia d'aigües als jutjats va ser l'Associació de Propietaris de la urbanització Residencial Park. A l'escrit, criticaven que d'ençà del 2013, l'aigua de l'aixeta havia patit "episodis successius" en què no complia amb els "mínims legals de salubritat". Entre d'altres, per excés de clorits, clorats, ferro o manganès. I que això suposava que, de manera reiterada, no poguessin consumir-la. La querella es va interposar per un delicte contra la salut pública i un altre continuat d'apropiació indeguda (perquè els veïns criticaven que, tot i que l'aigua no fos potable, Rec Madral seguia cobrant els rebuts però no facturava a l'ACA el cànon de l'aigua). Aquest segon delicte, però, es va separar de la causa, va anar a parar a un jutjat de Girona i es va acabar arxivant ara fa dos anys. Ara, el Jutjat d'Instrucció Número 4 de Santa Coloma de Farners, que investigava el delicte contra la salut pública, també ha arxivat el cas. El jutjat ha emès una interlocutòria que ordena el sobreseïment provisional de la querella penal contra la companyia Rec Madral. El jutjat conclou que l'aigua de Residencial Park ha patit excés de ferro i manganès "en moments puntuals", que són els que comporten que surti tèrbola i de color marró. I que l'aparició de clorits i clorats és el que ha fet que es qualifiqués com a no apta per al consum i es prohibís beure-la.  La interlocutòria també recull que, des del 2015, Rec Madral està pendent d'obtenir els permisos per instal·lar una planta de tractament d'aigua per ionització (que hauria de resoldre la problemàtica). Però a l'hora d'arxivar la causa, el jutjat es basa, sobretot, en allò que fixa la normativa. I aquí, recorda que l'aigua es pot qualificar com a apta, no apta o no apta i amb risc per a la salut. "Requisit imprescindible" "A les nombroses comunicacions de l'Ajuntament i l'Agència de Salut Pública consta que aquesta última va informar que l'aigua subministrada a la urbanització Maçanet Residencial Park es qualifica com a no apta per al consum", recull la interlocutòria. I hi afegeix, fent incís a allò que determina l'arxiu: "En cap de les mencionades comunicacions l'aigua es qualifica com a no apta i amb risc per a la salut, requisit imprescindible del tipus penal". Per això, el jutjat arxiva la querella penal contra la companyia d'aigües. Ara bé, sigui com sigui, els problemes de subministrament a Residencial Park continuen portant cua. Perquè d'ençà del 2016, l'aigua s'ha declarat no apta per al consum en diverses ocasions. I durant el 2017, la prohibició de beure'n i fer-la servir per cuinar es va allargar durant nou mesos. Això va comportar que l'Ajuntament hagués de repartir garrafes i, més endavant, portar aigua amb camions cisterna. Una mesura que encara s'utilitza. En paral·lel, el desembre del 2017 el consistori també va engegar el procés per municipalitzar el servei d'aigua a Residencial Park. I ara fa pocs mesos, a l'agost, va fer un nou pas per assumir-ne la gestió pública (creant una comissió que ha d'impulsar el procés).

Summary: El jutjat arxiva una querella penal contra Rec Madral per la mala qualitat de l'aigua a Residencial Park de Maçanet


El portaveu del govern espanyol, Íñigo Méndez de Vigo, ha negat aquest dimecres que els presidents de l’ANC i Òmnium, Jordi Sànchez i Jordi Cuixart, “no són presos polítics” sinó “persones que estan sotmeses a l’imperi de la Llei” i que tenen “totes les garantís jurídiques i judicials”. Segons Méndez de Vigo, a l’Estat hi ha “separació de poders” i el poder judicial “és independent”. “El govern [espanyol] no té res a veure amb això”, ha sentenciat. També ha assegurat que el vídeo ‘Help Catalonia’ d’Òmnium està “ple de falsedats”. “Volen posar de relleu una situació que no es dona a la pràctica”, ha sentenciat, i “pinten un país que no existeix”.  En una entrevista a RNE, Méndez de Vigo ha afirmat que els presidents de l’ANC i Òmnium”van impedir l’actuació de la policia” i “ningú a Espanya està per sobre de la llei”. Ha negat la consideració de presos polítics perquè “Espanya és un país de la UE que apareix a tots els rànquings de qualitat de la democràcia” i “abans d’ahir Espanya va obtenir suport de 180 països per ser a la comissió de Drets Humans de la ONU”.  Méndez de Vigo també ha afirmat que el vídeo ‘Help Catalonia’ dÒmium “és un vídeo de propaganda ple de falsedats”. “Volen posar de relleu una situació que no es dona a la pràctica”. “Aquesta visió de Catalunya com una gent meravellosa i que els dolents estan a l’altre cantó i reprimeixen és fals”, ha sentenciat.

Summary: Méndez de Vigo: “Dir que Sànchez i Cuixart són presos polítics és una falsedat monumental”


El cap de llista d'En Comú Podem diu que "evidentment" retiraran les querelles a Mas pel 9-N si governen ACN Tortosa.-El cap de llista d'En Comú Podem, Xavier Domènech, ha assegurat que Ciutadans estan "desesperats" quan vinculen a Podem amb ETA. Domènech ha replicat així al cap de llista de Ciutadans per Barcelona a les eleccions del 20-D, Juan Carlos Girauta, qui ha dit que està "molt orgullós d'haver donat suport al partit en què els seus regidors eren assassinats pels amics d'aquells amb qui Podem es presenta a Navarra al Senat, Bildu. Mentre uns estan amb els amics dels assassins, els altres estàvem amb els assassinats. A veure si li entra al cap a l'alcaldessa", ha exclamat aquest dilluns en roda de premsa a l'agència EFE. Per altra banda, el cap de llista d'En Comú Podem diu que retiraran les querelles a Mas pel 9-N si governen  "Que Ciutadans en aquest moment estigui apel·lant a aquest discurs", ha indicat Domènech, "significa que estan una mica desesperats i a Catalunya es pensaven que guanyarien les eleccions i han descobert que no serà així".  Per altra banda, s'ha referit breument a la petició que li va fer el candidat de Democràcia i Llibertat, Francesc Homs, qui va demanar diumenge a PSOE i Podem que es "comprometin a retirar les querelles a Mas" pel 9-N. "Sí clar, evidentment. Cap problema".

Summary: Domènech assegura que C's estan "desesperats" quan vinculen Podem amb "els amics d'ETA"


Durant tot aquest mes de març, la Plataforma en Defensa de l'Ebre (PDE) ha endegat una campanya de recollida de firmes per traslladar al Síndic de Greuges, Rafael Ribó, la petició que intervingui contra el Pla Hidrològic de la conca l'Ebre (PHE) "davant les institucions europees i comunitàries" i perquè demani al Ministeri d'Agricultura la revisió dels cabals ecològics i de les hectàrees de regadiu que preveu el pla. La PDE es mobilitzarà perquè se'n recullin "uns quants milers" i aprofitar que el Síndic tindrà un paper rellevant els propers mesos a les institucions europees. La plataforma també ha celebrat que alguns ajuntaments se sumaran al recurs que es presentarà contra el PHE al Tribunal Suprem abans del 19 de març. La setmana vinent es coneixeran quins són els consistoris que donen suport a la denúncia.

Summary: La PDE recollirà firmes aquest març per reforçar l'actuació d'ofici del Síndic de Greuges contra el PHE


El president de la Generalitat, Quim Torra, ha expressat el seu suport a la portaveu de JxCat al Congrés, Laura Borràs, el dia que declara davant el Tribunal Suprem per presumptes irregularitats quan era directora de la Institució de les Lletres Catalanes (ILC). Se la investiga per prevaricació, frau a l'administració, malversació i falsedat documental per presumpte fraccionament de contractes. "Avui una persona honesta, compromesa amb la llengua, la literatura i el país, treballadora infatigable per la república catalana, ha de declarar al Tribuna Suprem. És impossible que cap independentisme trobi justícia a Espanya. Laura, suport i força", ha dit a través de Twitter. Al suplicatori aprovat al Congrés, el magistrat apuntava que, quan Borràs dirigia la Institució de les Lletres Catalanes, va adjudicar 18 contractes menors a un conegut seu per un valor de prop de 260.000 euros. La diputada sempre ha dit que la investigació contra ella té motivacions polítiques. Suport des del Parlament Torra també ha donat suport a Borràs des del Parlament, durant la sessió de control. El president ha dit que avui es jutjaria una dona "honorable i valenta", que s'estima la cultura i la llengua, i a una "treballadora infatigable", en referència a l'exconsellera. Torra també ha constatat que és "impossible" que Borràs tingui un "judici just" al Suprem. "Som al seu costat. Tota la força i coratge", ha conclòs.

Summary: ACTUALIZACIÓ:Torra dona suport a Borràs el dia que declara al TS: "És impossible que cap independentista trobi justícia a Espanya"


Una vintena de vehicles de membres i voluntaris de l'Assemblea Nacional Catalana (ANC) han sortit a les 10 del matí de Lleida cap a Montblanc. Circulen per la N-240 en caravana per denunciar la manca d'inversions en aquesta via. L'ANC ha organitzat aquesta marxa lenta per denunciar el greuge que pateix Catalunya respecte altres zones de l'Estat en infraestructures, com ara en l'eix Lleida-Tarragona. Un dels membre del secretariat nacional de l'ANC, Josep Maria Nogué, ha recordat que la N-240 pateix una alta intensitat de trànsit i de sinistralitat i que per evitar accidents fa anys que diverses plataformes exigeixen que s'alliberi en aquest tram el peatge a l'AP-2. També reclamen que es continui l'A27 fins a Montblanc i que es millorin les infraestructures ferroviàries que connecten Lleida amb Tarragona. "Fa anys que ho reivindiquem i l'estat espanyol no hi posa interès ni inversió per dotar-nos d'unes estructures competents Lleida-Tarragona", ha conclòs. La jornada ha començat a dos quarts de deu del matí. Els primers vehicles s'han trobat al Camp d'Esports de Lleida, des d'on han sortit, en caravana, cap a les deu del matí. En aquest punt s'han reunit una vintena de vehicles entre cotxes i motos. Al llarg del recorregut s'han unit a la marxa més vehicles. La caravana ha passat per Juneda, les Borges Blanques, Vinaixa i l’Espluga de Francolí abans d'arribar a Montblanc.  A la capital de la Conca de Barberà ha tingut lloc una concentració a la plaça Sant Francesc. L’eix d'aquest acte ha estat posar de manifest la manca d’inversions en infraestructures necessàries com el corredor del mediterrani, del qual, després d’anys d’estudis i negociacions, encara se’n desconeix la data d’inauguració; la manca d’inversions en línies ferroviàries, la necessitat de la continuïtat de l’A27 fins a Montblanc i l’alliberament de l’AP-2.

Summary: Una marxa lenta per la N-240 entre Lleida i Montblanc denuncia la manca d'inversions en aquesta via


La policia espanyola ha detingut a Barcelona cinc homes de nacionalitat holandesa que venien objectes falsificats del Barça i del Chelsea coincidint amb el partit que dimecres, 14 de març, va enfrontar els dos equips al Camp Nou. Segons ha informat aquest divendres aquest cos a través d'un comunicat, els arrestats formen part d'un grup itinerant que es desplaça per Europa als llocs on se celebren partits de futbol importants. La banda adquiria els articles falsificats des d'Holanda a través d'una pàgina web d'una empresa ubicada a la Xina i donava com a punt d'entrega una empresa logística de Barcelona que habitualment fa paqueteria i missatgeria. Posteriorment, el dia del partit es desplaçaven en avió a la capital catalana, llogaven un monovolum i recollien les peces falsificades a l'empresa, que no està vinculada amb aquest grup. Un cop havien venut el material, els integrants de la banda tornaven al seu país d'origen. El grup freqüentava els punts de reunió dels aficionats de l'equip visitant des de primera hora del matí per vendre la mercaderia. Dues hores abans del partit anaven als voltants de l'estadi de futbol, on feien servir les estacions de metro pròximes, autobusos i aglomeracions de les taquilles d'accés per vendre els articles falsificats i poc abans de l'inici del partit tornaven a l'aeroport. L'operatiu ha estat possible gràcies a la informació facilitada pels serveis jurídics del FC Barcelona. En total s'han detingut cinc persones prop del Camp Nou que estaven venent articles falsificats, s'han intervingut 740 bufandes i 550 euros en efectiu.

Summary: Cinc detinguts per vendre peces falsificades del Barça i del Chelsea


Societat Civil Catalana ha anunciat aquest dimarts que preveu denunciar la presidenta de l'ANC, Elisenda Paluzie, davant de la Fiscalia per haver dit que els aldarulls que hi ha hagut a Catalunya arran de la sentència del Tribunal Suprem sobre el referèndum de l'1 d'octubre de 2017 han permès que el procés independentista i les seves reivindicacions tinguin presència internacional "de manera continuada". L'entitat unionista acusa Paluzie no només de no condemnar la "violència secessionista" que veu en els disturbis, sinó de fer-ne "una valoració positiva", per això ha fet saber en un comunicat que està treballant per denunciar-la demà dimecres per un presumpte delicte d'odi i apologia de la violència. "Tothom té dret a pensar i a tenir la ideologia que vulgui, però el que no tolerarem és que es realitzin declaracions que fomentin l'odi i facin apologia de la violència", sosté l'organització presidida per Fernando Sánchez Costa, que es reivindica com a eina per "fomentar la convivència entre catalans".

Summary: Societat Civil Catalana denunciarà Paluzie per haver dit que els aldarulls internacionalitzen el procés independentista


La Violeta Alarcón és una jove intèrpret de 25 anys i de Barcelona que es troba en el penúltim curs dels seus estudis de cant. Serà la primera vegada que es posi en la pell d’un paper protagonista com el de la Mimí, la modista de ‘La Bohème’, una de les obres cabdals del compositor italià Giacomo Puccini. “És un repte immens i el creixement que suposa aquesta experiència és molt gran”, ha explicat l’artista, que desitja dedicar-se de ple al món de la lírica i cantar òpera. Per primer cop, la Jove Orquestra Nacional de Catalunya (JONC) s’ha llançat a la conquesta del terreny de l’òpera i, per poder incorporar cantants, s’ha creat una acadèmia que ha preparat els millors del país. L’òpera en versió concert que han preparat s’estrenarà aquest dijous al vespre al Teatre l’Atlàntida de Vic i l’endemà es podrà veure al Palau de la Música. A partir del 25 de juliol viatjarà a Alemanya i sota la batuta de l’italià Fusto Nardi la JONC tocarà ‘La Bohème’ en format òpera amb cantants alemanys al castell de Weikersheim.  Una producció lírica del gran repertori. Aquesta era la idea que Manel Valdivieso, el director de la JONC, tenia al cap des de feia temps. És cert que la jove orquestra ja havia fet alguns programes dedicats a la lírica, però mai una obra completa com ‘La Bohème’ de Puccini.  Després de l’estrena catalana aquest dijous a l’Atlàntida de Vic, la JONC viatjarà a Alemanya el 25 de juliol on farà el seu primer concert. La JONC ha estat convidada per les Joventuts Musicals d’Alemanya per ser la seva orquestra en residència i serà la protagonista de nou funcions. El somni de la Violeta Alarcón, la Mimí a ‘La Bohème, seria dedicar-se al món de la lírica.  L’artista ha alabat el naixement d’una acadèmia d’òpera perquè s’ha convertit en una molt bona oportunitat pels cantants joves. “N’hi hauria d’haver moltes més”, ha assenyalat. “Pels cantants lírics joves és la manera d’aprendre què vol dir cantar amb una orquestra i en una sala gran. La majoria estem acostumats als conservatoris i tenim molt poques oportunitats de cantar amb una orquestra. Normalment ho fem amb piano i l’experiència no té res a veure”, ha assenyalat. D’altra banda, Alarcón també opina que hi ha molts artistes a Catalunya que tenen molt bon nivell, “però si no se’ls reconeix fora, a casa costa més triomfar”, ha lamentat.  En Ferran Albrich, és el Marcello de ‘La Bohème’, fa un mes que ha acabat la carrera de cant al Liceu i per ell  participar a ‘La Bohème’ és tot un repte que l’il·lusiona molt. En el seu cas, s’estrena totalment com a cantant d’òpera i mai abans havia tingut un paper com aquest. De fet, fins fa uns anys tocava el violoncel amb la JONC i ha decidit fer el pas i va decidir estudiar cant. Segons ha explicat, en aquesta òpera l’”exigència vocal és molt alta”. “Per mi la dificultat està en la interpretació del personatge a nivell escènic, per entendre realment el que estàs dient, més enllà de la dificultat tècnica”, ha explicat. “Tot allò que vulguis que el públic entengui ho has de transmetre tu amb la música, els gestos o l’expressió facial”, ha afegit.  A nivell d’escenari, l’espai per a la interpretació a l’Atlàntida o al Palau més aviat és petit, ja que la major part l’ocupen els músics. “La versió concert té aquesta dificultat, d’una banda l’orquestra està a l’escenari i no al fossat -on la comunicació amb el director és directa i no d’esquena com en aquest cas que ho fa tot més complicat perquè t’obliga a estar molt més pendent”, ha explicat Violeta Alarcón.  Tot i que el gruix de l’activitat de la JONC aquest estiu passi a Alemanya, la jove orquestra ha volgut estrenar-se a Vic amb una versió concert de l’òpera “gairebé complerta” – ja que a les representacions catalanes, a diferència de les alemanyes, no hi haurà un cor. Mentre que les representacions a Alemanya també comptaran amb escenografia i vestuari, als dos concerts a Catalunya aquests elements no hi seran. El director d’escena dels concerts, David Selvas, ha explicat que per salvar també el fet que l’òpera es canta en italià i que no hi hagi subtítols ni atrezzo, abans de començar cada acte s’ha decidit emetre una veu en off llegida pels mateixos artistes que en català ajudaran a situar l’espectador en l’obra.  Manel Valdivieso és el director dels dos concerts a Catalunya, però quan la JONC se’n vagi a actuar a Alemanya els joves músics catalans se posaran sota la batuta del reconegut director Fausto Nardi. En l’òpera que s’interpretarà a Alemanya els cantants seran solistes internacionals seleccionats per les Joventuts Musicals d’Alemanya. Nardi ha explicat que faran nou funcions entre el 25 i el 4 d’agost i cada personatge de ‘La Bohème’ té dos artistes que l’interpreten.   Valdivieso ha valorat molt positivament la creació de l’acadèmia de cant perquè ha ajudat la JONC a obrir-se i atraure nous partners amb qui compartir projectes. En aquest sentit, el director espera poder seguir amb aquesta línia de treball i no descarta obrir-la a altres disciplines que els ajudi a eixamplar aquesta xarxa de contactes amb altres músics d’arreu del món. Enguany la JONC celebra el 25è aniversari.

Summary: La Jove Orquestra Nacional de Catalunya estrena a Vic una òpera de Puccini en versió concert que després girarà per Alemanya


El Departament de Salut ha confirmat, des de divendres, la mort de tres persones que estaven ingressades a l'hospital Joan XXIII de Tarragona amb coronavirus SARS-CoV-2. En concret, es tracta d'un home de 75 anys, un de 82 anys i un de 83 anys que eleven a cinc la xifra de víctimes mortals a la demarcació -els altres van ser una dona de 88 anys al Pius Hospital de Valls i un home de 75 al Verge de la Cinta de Tortosa. Des de divendres també s'han confirmat 86 positius nous al Camp de Tarragona, la qual cosa eleva a 163 el nombre de confirmats acumulats. D'aquests n'hi ha 98 d'ingressats, 24 dels quals a l'UCI. A les Terres de l'Ebre s'han confirmat 6 nous casos i l'acumulat se situa en 28. D'aquests, 13 estan hospitalitzats -5 a l'UCI.

Summary: Tres morts i 92 nous casos de coronavirus a la demarcació de Tarragona


L'home que va ser detingut dimarts passat a Barcelona acusat d'agredir la seva exparella ha ingressat a la presó per odre del Jutjat de Violència sobre la Dona número 3 de Barcelona. Al detingut se li imputen els delictes d’amenaces, coaccions, lesions i danys. Els fets van tenir lloc dimarts al migdia, quan l'home, de 46 anys va ser detingut pels Mossos d'Esquadra en un pis del carrer Riera Alta de Ciutat Vella com a presumpte autor de diverses lesions a la seva exparella. Els agents es van dirigir a l’habitatge al voltant d’un quart d’una del migdia i van accedir-hi esbotzant la porta davant la impossibilitat de poder entrar.  Finalment, van poder auxiliar la dona, que va ser atesa pel Sistema d’Emergències Mèdiques (SEM) per diverses contusions i lesions. La víctima és una dona amb discapacitats psíquiques i físiques i va ser l’exparella de l’agressor fins fa uns mesos tot i que encara convivien junts.  L’home havia estat detingut anteriorment per la presumpta relació amb dos homicidis i tot i que la policia va aportar proves que el relacionaven amb els crims la jutgessa el va deixar en llibertat.

Summary: Presó per a l'home detingut dimarts a Barcelona acusat d'agredir la seva exparella


El Museu del Disseny ha presentat  aquest dijous una exposició fotogràfica de l'obra de Puig i Cadafalch a través de l'òptica del mataroní Ramon Manent. Fins el 28 de gener el museu ofereix la "particular" visió del fotògraf cap al també mataroní Josep Puig i Cadafalch. D'aquesta manera la càmera de Manent descobreix algunes de les obres més significatives de l'arquitecte des de la seva mirada. L'exposició, comissariada per Mireia Freixa i Eduard Riu-Barrera, s'emmarca en l'Any Puig i Cadafalch que commemora els 150 anys del seu naixement i el centenari del seu accés a la presidència de Catalunya des del govern de la Mancomunitat.

Summary: El Museu del Disseny recull la "particular" visió del fotògraf Ramon Manent sobre Puig i Cadafalch


L'òpera prima de l'argentina Jazmín Stuart 'Pistas para volver a casa' (2014) ha estat l'encarregada d'inaugurar la 22a edició de la Mostra de Cinema Llatinoamericà de Catalunya, aquest divendres, a la Llotja de Lleida. És la primera vegada que aquest llargmetratge es pot veure a Catalunya. Abans, però, durant l'acte inaugural, Carmen Machi ha rebut el premi d'Honor de mans de l'actriu lleidatana Mireia Aixalà. Ha reconegut sentir-se "sorpresa" i "molt agraïda" per aquest premi, que ha qualificat d'"inesperat". L'actriu Carme Elias i el director Ventura Pons han rebut els Premis Jordi Dauder a la Creativitat en el Cinema Català. Javier Fesser, que va dirigir Carme Elias i Jordi Dauder a 'Camino', ha estat l'encarregat de lliurar el guardó a l'actriu i Teresa Gimpera ha entregat el premi a un Ventura Pons especialment parlador. Deu llargmetratges, deu curts i vuit documentals es projectaran en la secció oficial de la 22a Mostra, que se celebra a Lleida del 8 al 15 d'abril. L'actriu Carmen Machi s'ha mostrat molt agraïda i sorpresa pel premi d'Honor de la Mostra i ha explicat que, tot i que tots els premis fan il·lusió, aquest especialment perquè és un reconeixement a la seva trajectòria i perquè ha estat "inesperat". Machi, que ha treballat a llatinoamèrica, ha explicat que tot i que hi ha diferents maneres de fer, el cinema de llatinoamèrica i l'espanyol són molt semblants. "Ens separen molts quilòmetres però no som tant diferents. Se segueixen potser camins diferents però per arribar al mateix lloc", ha dit. Carmen Machi, que ha visitat Lleida de manera fugaç ja que ha de marxar per feina dissabte al matí, no és la primera vegada que visita Lleida. Va ser l'any 2001, ha explicat. "Anava cap a Andorra però va caure una gran nevada i em vaig quedar a Lleida una setmana. Volia tornar per voluntat pròpia i ara ho he fet", ha bromejat. Carmen Machi va acabar de gravar la setmana passada 'El Bar', d'Àlex de la Iglesia i la setmana que ve grava a Osca, una pel·lícula de Nacho García Velilla; 'Villaviciosa de al lado'. L'actriu Carme Elias, un dels premis Dauder, ha reconegut que li fa molta il·lusió rebre precisament aquest premi, perquè amb el Jordi Dauder, "vam treballar junts, vam viure moltes experiències junts, l'admirava i el respectava", ha dit. El premi li ha lliurat Javier Fesser, que va dirigir a tots dos a 'Camino'. Elias defensa que segueixi existint la Mostra i celebra que es doni a conèixer el cinema llatinoamericà. "Vaig treballar a Veneçuela fa tres anys i respecto molt com l'equip tècnic fiaa grans productes amb pocs mitjans i esquivant totes les dificultats", ha dit. El director Ventura Pons ha rebut l'altre premi Jordi Dauder a la creativitat i ha dit que, tot i que ell volia que Dauder baixés del cel per lliurar-li el premi, estava encantat que li'l lliurés Teresa Gimpera. Ventura Pons ha estat el més xerrador de tots. Tenia ganes de recordar Jordi Dauder i d'explicar anècdotes viscudes amb ell. Va treballar amb Dauder en cinc pel·lícules, ha recordat, i ha reconegut que era extraordinari i que el troba a faltar. La pel·lícula 'Pistas para volver a casa' (Argentina), de Jazmín Stuart, ha estat l'encarregada d'inaugurar la mostra aquest divendres 8 d'abril. La directora descriu en la seva òpera prima la història de dos germans, Dina i Pascual que, passats els quaranta, sobreviuen precàriament i porten a la motxilla la càrrega de una família disfuncional. "És una història que camina entre la comèdia i el drama i que juga molt bé amb els actors que treballen en una estructura senzilla i quotidiana de manera original", va explicar el director de la Mostra, Juan Ferrer, en la seva presentació. Per la seva banda, l'alcalde Àngel Ros, ha assenyalat que Lleida ha fet una aposta decidida pel cinema en els darrers anys, esdevenint actualment una de les ciutats amb una major projecció de festivals a l'Estat. "A Lleida hem passat d'organitzar dos festivals –la Mostra i Animac–, a tres –amb Som Cinema–, en els darrers anys, quan a Espanya, de 223 el 2003 s'ha passat a 43 el 2014", ha dit el paer en cap, aquest divendres a la nit, en l'acte d'inauguració de la 22a Mostra de Cinema Llatinoamericà, que s'ha celebrat a la Llotja. Ros ha afegit que "Lleida, que té només el 2% de la població a la Catalunya, ha assumit en aquests moments el 21% dels festivals de cinema que s'organitzen al territori català. Una proporció considerable que demostra l'aposta que fa la ciutat per aquest sector", ha conclòs.

Summary: L'argentina 'Pistas para volver a casa' dóna el tret de sortida a la Mostra de Cinema Llatinoamericà de Catalunya


El Ministeri de Foment ha licitat les obres d’urbanització de la plaça Corsini de Tarragona per un import de més de 512.000 euros, finançats íntegrament amb el Programa de Rehabilitació Arquitectònica. Les obres s’iniciaran durant el primer semestre de l’any que ve i es preveu que tinguin un termini d’execució de setze mesos. La plaça Corsini es troba situada davant del Mercat Central de Tarragona, les obres de remodelació del qual es troben ja en la seva recta final. En un comunicat, l’Ajuntament s’ha mostrat satisfet per la licitació i ha explicat que, mentre el Ministeri desenvoluparà el projecte original de la plaça, el consistori assumirà en paral·lel la incorporació d'una pèrgola i diferents bancs a l’espai remodelat, tal com es va comprometre amb els veïns de la zona.

Summary: Foment licita les obres d’urbanització de la plaça Corsini de Tarragona


El president del PPC, Xavier Garcia Albiol, ha criticat aquest diumenge les declaracions del president de la Generalitat, Carles Puigdemont, en l'acte de suport del món local al referèndum. "Que Puigdemont presumeixi de fer por posa en evidència fins a quin punt ha perdut el seny", ha afirmat Albiol en un acte de partit a Santa Cruz de Tenerife. Albiol ha mostrat "preocupació" pel fet que Puigdemont "se senti honorat" que "els que no pensem com ell li tinguem por" i ha assegurat que als polítics que se'ls té por és als dictadors, als tirans que actuen al marge de la llei". Davant aquesta situació Albiol veu "més necessària que mai la unió dels partits no independentistes". Tot i això Albiol ha assegurat que els "constitucionalistes" no tenen "cap por a les amenaces" del president. El líder dels populars catalans ha insistit que el referèndum de l'1-O no se celebrarà "mentre governi el PP i Mariano Rajoy". Albiol considera que els independentistes "estan cada cop més nerviosos, cometen error rere error" i ha llençat un missatge de "tranquil·litat" als que se senten "catalans i espanyols" ja que el govern espanyol "no permetrà que Espanya es trenqui". Davant aquesta situació Albiol veu "més necessària que mai la unió dels partits no independentistes". En aquesta línia, demana al PSC que faci "un esforç de coherència" i que els alcaldes socialistes que volen permetre que es voti "reconsiderin la seva posició". Albiol veu aquests governs municipals com una "crossa dels governs independentistes", i titlla la proposta de "plurinacionalitat" de Pedro Sánchez d'exemple de "dispersió mental de la realitat del país".

Summary: Albiol critica que "Puigdemont presumeixi de fer por" i creu que és propi de "dictadors i tirans"


La Unió Europea suspèn fins el 24 d'octubre la normativa que obliga les aerolínies a fer com a mínim el 80% dels viatges per conservar la franja horària dels aeroports l'any següent. El Consell Europeu ha ratificat aquest dilluns un canvi legislatiu que vol evitar els 'vols fantasma' que les aerolínies es veien obligades a fer com a conseqüència de les cancel·lacions pel coronavirus. La mesura s'aplicarà de manera retroactiva –des de l'1 de març- i fins el 24 d'octubre. En el cas dels vols amb la Xina i Hong Kong, la retroactivitat anirà fins al 23 de gener. La mesura es podria allargar més enllà de l'octubre en cas que les mesures restrictives per frenar el covid-19 s'allarguin en el temps.

Summary: La UE suspèn fins el 24 d'octubre la normativa per evitar els 'vols fantasma'


Palau Digital ofereix a partir d'aquest dimecres en 'streaming', de manera gratuïta i en exclusiva a l'estat espanyol, el concert de la 'Segona Simfonia' de Mahler que Gustavo Dudamel va oferir al Palau el 27 de juny de 2019. Aquesta és una de les noves propostes culturals online per aquest dimecres, en què destaca també la posada en marxa per part de Ficomic de la programació en línia de Comic Barcelona. Així mateix, s'estrena aquest dimecres a la Sala Virtual de Cine, que té el suport d'una setantena de cinemes, el film 'Vivarium' que va ser premiat al 52è Festival de Sitges en la categoria de millor actriu protagonista per a Imogen Poots. La cinta també es podrà veure a Movistar+, Vodafone, Rakuten.tv i  Huawei Video. Palau Digital ofereix en 'streaming', de manera gratuïta i en exclusiva a l'estat espanyol, el concert de la 'Segona Simfonia' de Mahler que Gustavo Dudamel va oferir al capdavant de la Filharmònica de Munic i amb la participació de l’Orfeó Català i el Cor de Cambra del Palau el 27 de juny de 2019 al Palau de la Música Catalana. Una proposta que, a través d'Unitel, estarà disponible mentre duri el període de confinament i que se suma a l’actual oferta del portal. El canal ARTE va emetre aquest concert en 'streaming' el 29 de març passat i assolí una audiència de 470.000 persones. Els diversos perfils de Facebook de la xarxa europea d’auditoris ECHO emetran el proper 13 d’abril, a les vuit de la tarda la versió de 'La consagració de la primavera' que es va interpretar al Palau l’any 2019, sota la direcció de Josep Pons, amb l’Orquestra Simfònica del Liceu. Literatura El Grup 62 ha anunciat per aquest dimecres dues activitats. Xulio Ricardo Trigo presentarà a les set de la tarda 'La noia de la Resistència' en una conversa amb Martí Gironell i a dos quarts d'onze de la nit Ignasi Aragay presentarà 'El món us espera'. Per la seva part, l'escriptora Carla Gracia presentarà 'L'abisme' (Univers) i ho farà conversant amb el llibreter de La Memòria Xavier Cortès en el marc de la proposta d'Òmnium Cultural de Literatura a Domicili amb converses entre un llibreter i un escriptor que presenta una obra.  Edicions Cal·lígraf ofereix en format obert els relats del llibre 'Els horitzontals i altres històries verticals', de Carles McCragh i publicaran en format PDF un relat cada dos dies. Així mateix, han activat la venda d'una vintena de llibres del seu catàleg en format digital (epub) a través de la seva pàgina web. L'editorial també porta a terme lectures poètiques a la xarxa amb alguns dels seus autors com Eusebi Ayensa, Henar Galán, Ernest Pibernat i Jaume Torrent que proposen la lectura de poemes. L'editorial Males Herbes proposa a la seva biblioteca que diverses novetats per amenitzar el confinament: 'El requisit i L'assetjador', dos microcontes de Jordi Masó inclosos en el seu recull de propera publicació 'Ambrosia'; 'L'última llum', de Ramon Mas, inclòs al recull inèdit 'Distopies Íntimes' i  les reflexions diàries sobre el confinament de Roger Pelàez, una dietari del confinament en clau d'humor gràfic titulat: 'Pantagruèlica Pandèmia de Pandereta'.  Per la seva part, el fotògraf Txema Salvans conversarà en directe amb Pepe Font de Mora, director de Foto Colectania, aquest dimecres a les set de la tarda. Foto Colectania mostrarà la sèrie que forma part de la seva col·lecció, 'The Waiting Game', que Txema Salvans va realitzar durant vuit anys a la costa mediterrània espanyola. David Verdaguer L'actriu David Verdaguer és el protagonista d'una nova entrega de la iniciativa #NuestroCineNosUne de la Acadèmia de Cine i la seva Fundació que proposa la trobada virtual de cineastes amb els espectadors a les seves xarxes socials. Verdaguer parlarà del seu paper a '10.000 KM', de Carlos Marques-Marcet.  'Vivarium' La pel·lícula 'Vivarium', de Lorcan Finnegan, que va passar pel darrer Festival de cinema de Sitges, s'estrenarà aquest dimecres a la Sala Virtual de Cine, Movistar+, Vodafone, Rakuten.tv i  Huawei Video. Els actors Jesse Eisenberg i Imogen Poots són els protagonistes d'aquesta cinta claustrofòbica. Una jove parella es planteja la compra de la seva primera llar. Per fer-ho, visiten una immobiliària on els rep un estrany agent de vendes, que els acompanya a una urbanització nova, misteriosa i peculiar per mostrar-los un habitatge unifamiliar. Allà, queden atrapats en un malson laberíntic i surrealista.  Comic Barcelona Ficomic afronta la suspensió del Comic Barcelona pel coronavirus amb una programació en línia que ha anomenat Comic Barcelona On Demand. Es tracta d'una programació que ofereix a través de YouTube per “comiquejar des de casa”. La primera emissió es farà el dimecres 8 d'abril a les cinc de la tarda, una taula rodona dedicada al recentment desaparegut Juan Giménez. Hi haurà crítics i autors com Oriol Estrada, Borja Crespo, Koldo Azpitarte, Ángel Unzueta i Salvador Larroca. Moderarà el guionista i divulgador Antoni Guiral.  L'arqueòleg Eudald Carbonell serà el protagonista aquest dimecres d'una trobada a Instagram a les set de la tarda per parlar sobre els orígens i l'evolució de la tecnologia. La trobada, conduïda per l'arqueòleg Jordi Serrallonga, forma part del cicle #UnaVentanaALaCiencia, una iniciativa de CosmoCaixa amb la col·laboració de l’Associació Catalana de Comunicació Científica. #LaFlyhardACasa Continua aquesta setmana la iniciativa de #LaFlyhardACasa amb els espectacles 'Sunday morning' de Carol López, 'Caixes' de Marc Artigau i direcció de Montse Rodríguez, i 'Lifespoiler' de Marc Angelet i Alejo Levis, obra candidata al Premi Max 2019 a millor autoria teatral. Aquestes es podran veure fins diumenge. El Museu de Sitges és el protagonista del concurs en línia #MuseumQuizACasa. El concurs, impulsat per una quinzena de museus, és accessible a través de l’adreça web www.museumquizacasa.org i inclou una versió per adults i una altre per a famílies. De dilluns a divendres proposa un concurs cada dia dedicat a un dels museus participants, i els dissabtes a públic general amb preguntes de tots els museus en un únic concurs. Està construït sobre la plataforma gratuïta 'Kahoot'.

Summary: La 'Segona Simfonia' de Mahler al Palau i la programació en línia de Comic Barcelona, cultura des de casa per a dimecres


Un dels primers casos judicialitzats en relació al procés sobiranista va ser el que va acabar al Jutjat d'Instrucció número 13 de Barcelona, a banda dels que anteriorment s'havien investigat, jutjat i sentenciat al TSJC i al Suprem pel 9-N. La seva actuació inicial se centrava, teòricament, en la investigació d'unes declaracions de l'exsenador Santi Vidal, però la instrucció es va anar ampliant a diverses qüestions fins a arribar a investigar els preparatius de l'1-O. El 20 de setembre del 2017 va esclatar el cas amb diverses detencions i l'escorcoll, entre altres, de la Conselleria d'Economia, i finalment bona part de la instrucció ha acabat a la taula del magistrat del Suprem Pablo Llarena, cosa que les defenses critiquen. Tot va començar a finals de gener del 2017 amb la publicació en un diari de diversos extractes de discursos públics de l'exmagistrat i aleshores senador d'ERC Santiago Vidal en conferències organitzades pel seu partit. Els vídeos estaven penjats a internet des de feia setmanes, però fins aleshores no havien tingut repercussió política. En aquelles declaracions, Vidal deia entre altres coses que el Govern havia obtingut il·legalment dades fiscals de tots els catalans que podria fer servir en un cens electoral. També parlava d'una unitat de contraespionatge dins dels Mossos, 400 milions d'euros camuflats als pressupostos de la Generalitat per crear estructures d'estat o un llistat de jutges que seguirien a Catalunya després de la independència. L'enrenou polític i mediàtic va ser important, i el seu partit el va obligar a deixar l'acta de senador. El Govern va desmentir les afirmacions de Vidal i va assegurar que tots els preparatius per l'anomenada 'desconnexió' eren legals. La fiscalia va obrir diligències d'investigació i el partit ultradretà Vox va presentar una querella contra Vidal però també contra l'expresident Carles Puigdemont, l'exvicepresident Oriol Junqueras, l'exconseller de Justícia Carles Mundó i l'exsecretari d'Hisenda Lluís Salvadó. La fiscalia s'hi va oposar i el TSJC no la va admetre a tràmit, però va remetre la querella contra els no aforats, com Salvadó i Vidal, als jutjats d'instrucció de Barcelona. Al Parlament, la majoria independentista va bloquejar una comissió d'investigació sobre la qüestió. Instrucció 13 va admetre a tràmit la querella d'un particular contra Vidal i va declarar el secret de sumari durant mesos, cosa que va permetre al veterà magistrat Juan Antonio Ramírez Sunyer, ordenar intervencions telefòniques que van revelar converses de Vidal, Salvadó, Josep Maria Jové, Josep Costa o Carles Viver i Pi-Sunyer, entre altres. Fins al mes de juliol del 2017 no es va fer pública cap diligència del jutjat. Va ser aleshores, quan ja s'havia anunciat públicament que el referèndum d'independència seria l'1 d'octubre del 2017, que la Guàrdia Civil va començar a citar a la Comandància de Barcelona, a la Travessera de Gràcia, diversos dirigents polítics catalans en el marc d'aquella investigació, a més de periodistes, per preguntar-los sobre suposats preparatius de l'1-O. Hi va haver certa polèmica perquè els interrogatoris no van ser ordenats directament pel jutge, sinó emparats pel marge d'autonomia que té la policia judicial. La CUP va intentar personar-se a la causa autoinculpant-se d'haver convocat el referèndum, però el magistrat ho va denegar al·legant que ell només investigava la veracitat de les declaracions de l'exjutge Vidal, i no pas la convocatòria de l'1-O. No obstant això, una querella del col·lectiu de juristes Drets contra la Guàrdia Civil per fer els interrogatoris sense manament judicial, arxivada inicialment, va ser reoberta per l'Audiència de Barcelona. Arran d'això, la secretària judicial ha acabat reconeixent recentment que gairebé des del principi de la instrucció ja s'investigaven els preparatius del referèndum. Ara, jutge i secretària s'arrisquen a ser investigats per delictes de prevaricació i falsedat documental. A principis de setembre, la Guàrdia Civil va fer escorcolls en impremtes i empreses que podien col·laborar amb l'1-O, però sense cap ordre judicial concreta del magistrat instructor. Finalment, el 20 de setembre va esclatar el cas. La Guàrdia Civil va fer desenes d'escorcolls en domicilis, empreses i dependències de la Generalitat, com la Conselleria d'Economia, i una quinzena de detencions d'alts càrrecs, com Salvadó i Jové, entre altres. L'escorcoll a Economia va provocar una multitudinària concentració de protesta a les portes de l'edifici, a la Gran Via amb Rambla Catalunya, que va causar, posteriorment, l'empresonament dels líders socials independentistes Jordi Cuixart i Jordi Sànchez, per dificultar l'actuació policial. De fet, la secretària del jutjat va declarar com a testimoni al Suprem per explicar les dificultats que havia tingut per sortir de l'escorcoll. Va ser a partir d'aquell dia quan les defenses van poder començar a treballar en la causa i es van anar succeint els interrogatoris judicials, i alguns encara a la Guàrdia Civil, de nombrosos testimonis i investigats. No obstant, no va ser fins al febrer del 2018 que el magistrat instructor va citar Santi Vidal per a interrogar-lo i es va accelerar una instrucció fins aleshores força lenta. De fet, alguns advocats defensors s'han queixat reiteradament que la instrucció sembla molt genèrica i que el magistrat basa les seves indagacions en informes "poc fonamentats" de la Guàrdia Civil, que després remetia al magistrat instructor del Tribunal Suprem Pablo Llarena o a la de l'Audiència Nacional Carmen Lamela, que investigaven els líders independentistes i el major dels Mossos d'Esquadra, Josep Lluís Trapero. Alguns d'aquests informes de la Guàrdia Civil es van basar en una agenda manuscrita trobada a casa de Josep Maria Jové, on hi havia anotacions sobre reunions dels líders polítics, i en el document 'EnfoCATs', que suposadament descriu el full de ruta independentista, i que també es va localitzar a casa de Jové durant l'escorcoll de la Guàrdia Civil el 20 de setembre. Al llarg de l'embolicada instrucció judicial, el jutge i la Guàrdia Civil s'han centrat en diversos temes, com, per exemple, el finançament de les campanyes publicitàries per promoure el referèndum, la creació de diverses webs, la funció del Cesicat i el CTTI per tirar endavant la votació, el registre de catalans a l'exterior, o el pagament de les despeses dels cartells i paperetes de l'1-O i de l'estada d'observadors internacionals. Fonts presents als interrogatoris han explicat que el magistrat mostra una actitud proactiva, fent força preguntes. Mentrestant, la fiscalia participa relativament poc en els interrogatoris, i l'acusació popular de Vox és més incisiva, tot i que cap dels investigats ha respost les seves preguntes. En el cas dels testimonis, que estan obligats a respondre a totes les parts, Vox considera que alguns d'ells han aportat informació valuosa per als seus interessos i en contra dels investigats. Quan a les eleccions del 21-D Jové i Salvadó va ser elegits diputats al Parlament, el magistrat hauria d'haver renunciat a investigar-los i deixar-ho en mans del TSJC, perquè es van convertir en aforats. No obstant això, va trigar mesos a demanar al jutge Llarena que assumís aquesta part de la investigació, cosa que el magistrat del Suprem va rebutjar en no veure rebel·lió en l'actuació d'aquests alts càrrecs. Finalment, aquest estiu, el magistrat va elevar al TSJC una exposició raonada perquè l'alt tribunal català investigui aquests dos aforats més l'actual vicepresident del Govern, Pere Aragonès, per desobediència. A banda de les crítiques de les defenses, el magistrat ha hagut de superar altres dificultats, com les peticions d''habeas corpus' de diversos detinguts el 20 de setembre, peticions de recusació i fins i tot una afecció que el va deixar de baixa diverses setmanes. El seu substitut va ser acusat de mostrar suport a l'espanyolisme a les xarxes socials. El magistrat també ha patit pintades en contra d'ell al Port de la Selva, on estiueja. El TSJC li va designar un jutge de suport perquè es pogués dedicar gairebé en exclusiva a l'inicialment anomenat 'cas Vidal'.

Summary: Del discurs de Santi Vidal al 20-S: la instrucció del Jutjat 13 que ha apuntalat la investigació de Llarena


El Festival de Folk Internacional Tradicionàrius clourà aquest divendres una edició molt reeixida, després de dos anys més aviat “difícils”. El nombre d’assistents ha arribat als 12.000, un 20% més que l’any passat, i això que l’edició d’enguany ha estat de les més concentrades dels darrers temps. El seu director, Jordi Fàbregas, ha atribuït aquest creixement a un interès renovat del públic envers la música folk i a una actitud “més receptiva”, ha asseverat, que veu com “un símptoma d’una major alegria al sector”. Al cicle li resten encara dues propostes: l’estrena d’un documental dedicat a Jaume Arnella, dijous, i el concert inèdit del basc Kepa Junkera acompanyat d’El Pont d’Arcalís, l’endemà. El 29è Festival Tradicionàrius baixarà el teló aquest proper divendres després d’haver ofert vora 40 propostes musicals de diferent format a la seva seu natural –Centre Artesà Tradicionàrius- i en altres emplaçaments (al carrer, als mercats, altres auditoris). Amb 12.000 espectadors, aquesta haurà estat l’edició més seguida dels últims anys i, concretament, per un 20% més de públic que l’any passat.  Han estat diverses les sessions en què la sala de concerts del C.A.T ha fet el ple, en una ocasió motivant la programació d’un segon concert del mateix artista, ha indicat aquest dimecres el director del festival, Jordi Fàbregas. L’ànima del Tradicionàrius ha argumentat per què creu que s’ha produït aquest repunt en base a un “cert canvi d’actitud” per part del públic. Fàbregas diu que han detectat “una actitud més receptiva, amb més interès”, i que això és un símptoma “que hi ha una mica més d’alegria al sector” (de la música tradicional).  Els darrers dos anys no han estat fàcils pels organitzadors, segons han reconegut. “L’onada a vegades no va a favor d’aquest tipus de música”, ha manifestat el director. En aquestes ocasions han hagut de recórrer a la imaginació, “empescant-se coses noves, a vegades amb actitud de franctiradors” –ha il·lustrat- per tirar endavant propostes en un context de restriccions i poc dinamisme.  Ara, però, es comença a notar –diu Fàbregas- la “gent nova que s’ha incorporat al sector, músics d’alt nivell tècnic i espectacles molt ben construïts”, als quals el festival “ha de donar cabuda”, i que han renovat l’escena en paral·lel a aquesta “curiositat” del públic per saber què està passant. Tot plegat els fa ser “optimistes de cara al futur”, ha conclòs el músic i director del festival.     En tot cas, Fàbregas ha volgut reivindicar que la incorporació de propostes joves i innovadores de música folk no ha estat mai aliena al festival. “Fa molts anys que al Tradicionàrius estem amb aquesta dèria”, ha defensat, per bé que a admès que “potser a vegades” no han sabut transmetre-ho bé. “Però no és fer només una acta notarial del què passava, sinó relectures d’on venim per poder avançar”, ha insistit. La festa inaugural amb el retrobament del Ball Amable de l’Orquestra Galana, Pep Gimeno ‘Botifarra’, Maria Arnal i Marcel Bagés, Quico el Cèlio, el Noi i el Mut de Ferreries, els gallecs Luar Na Lubre o el concert ‘Sem Nord, fem Bressola!’, han estat alguns dels plats forts d’aquesta edició. Un cicle que es tanca divendres amb una altra cita important, el concert inèdit de col·laboració entre el popular cantautor basc Kepa Junkera i els no menys coneguts El Pont d’Arcalís a la seu del Tradicionàrius, al C.A.T de Gràcia. Abans d’això, demà dijous s’estrenarà el documental ‘Jaume Arnella, el joglar’, sobre aquest nom propi de la música popular catalana. Folk tot l’any Jordi Fàbregas ha recordat avui que amb la cloenda del Tradicionàrius no s’acaba la música folk al C.A.T., ja que l’espai continua programat música tot l’any, i també a l’estiu, fent-se càrrec de la Plaça del Folk (la Plaça del Sol) durant la Festa Major de Gràcia.  En aquest sentit, la programació de primavera ja està tancada i inclou actuacions de Jordi Batiste –revisant tota la seva trajectòria-, El Tricle (el conjunt musical, no el còmic), Carles Belda i Jordi Rúbio (‘Sols’) o la festa final dels Tallers del C.A.T, on alumnes i professors ensenyaran la feina realitzada durant el trimestre en aquest equipament musical.  Així mateix, continua la programació de l’anomenada ‘Taverna del C.A.T’, amb concerts acústics al bar que tenen lloc cada dimecres, des d’ara fins al mes de juny.

Summary: El Tradicionàrius tanca una edició reeixida amb un 20% més de públic


Alguns ramaders que tenen els animals a la muntanya de Llessui, al Pallars Sobirà, han hagut d'avançar la tornada a casa de vaques i vedells per falta de menjar a la muntanya. Les onades de calor d'aquest estiu i la manca de pluges han fet que hi hagi menys pastura que altres temporades. Això ha portat alguns pagesos a haver d'avançar la baixada dels animals. Normalment els ramaders recullen el bestiar el dia 4 d'octubre però aquest any molts han avançat la tornada cap a casa fins a tres setmanes. Agustí Escur, president de la muntanya de Llessui, ha explicat que aquest imprevist suposarà als pagesos un sobrecost econòmic i de feina. Haver d'alimentar els animals aquestes setmanes fora de la muntanya és un cost important per a un pagès. Les més de 1.100 vaques i vedells, 4.000 ovelles i 200 eugues que pasturen en aquests prats a l'estiu comencen a tenir problemes per trobar menjar. Per evitar que passin gana i perdin pes, alguns ramaders han optat per recollir els animals abans de la data prevista. Escur reconeix que ja al mes de juny, quan van pujar els animals a la muntanya, ja no hi havia l'herba que hi ha habitualment. La meteorologia dels mesos de juliol i agost no ha acompanyat per fer créixer l'herba i ara, la poca que pugui sortir, ja no és bona per alimentar tants animals.  Els ramaders recorden haver viscut una situació similar l'any 2012 quan les zones d'alta muntanya van patir els estralls de la sequera i també van haver d'avançar la retirada dels animals de la muntanya, on passen quatre mesos.

Summary: Treuen les vaques de la muntanya de Llessui per la falta de menjar a causa de la calor i les poques pluges


La cap de llista del PPC a les eleccions espanyoles i única diputada electa que ha obtingut la formació a Catalunya, Cayetana Álvarez de Toledo, ha admès que els resultats obtinguts són una "derrota rotunda, contundent i molt clara" per als populars, que han perdut cinc diputats, i se n'ha fet "personalment responsable". Ha comparegut davant dels mitjans a Barcelona passada la mitjanit, després que ho fes el president del PP, Pablo Casado a Madrid, i ho ha fet acompanyada pel líder del PPC, Alejandro Fernández, i membres de la seva candidatura. Álvarez de Toledo, que ha garantit que recollirà l'acta, ha atribuït la derrota a "la divisió del constitucionalisme", que ha demanat unir de cara al futur.

Summary: Álvarez de Toledo admet una "derrota rotunda, contundent i molt clara" i l'atribueix a la divisió del vot


El secretari d’Organització del PSOE i ministre de Foment, José Luis Ábalos, ha declinat aquest dilluns la possibilitat que el govern de Pedro Sánchez intercedeixi davant la Fiscalia a favor d’una rebaixa de peticions al procés contra els líders independentistes. En roda de premsa, ha avalat també que el Tribunal Suprem pugui jutjar per delictes diferents l’expresident de la Generalitat Carles Puigdemont –a qui el tribunal alemany extradiria només per un suposat delicte de malversació- i la resta de presos i exiliats, per a qui el jutge Llarena i la Fiscalia mantenen peticions de processament per rebel·lió i sedició.  Ábalos ha respost d’aquesta manera les manifestacions del vicepresident del Govern, Pere Aragonès, que dijous després d’entrevistar-se amb la seva homòloga, Carmen Calvo, va instar el govern de Sánchez a utilitzar els instruments que té “al seu abast” per alliberar els presos. “No, no farem res”, ha afirmat Ábalos, que ha afegit que si el govern espanyol actués en aquesta direcció perquè fer-ho “seria el reconeixement d’un escàndol davant la independència del fiscal”. Segons el número dos del PSOE, “al govern no se’l pot apel·lar perquè intervingui respecte a la Fiscalia ni en aquest sentit ni en un altre”.  En roda de premsa a la seu del PSOE del carrer Ferraz després de l’executiva del partit, Ábalos ha afirmat tampoc comparteix els arguments de l’independentisme que apunten que no tindria sentit jutjar Puigdemont per malversació i a la resta de processats per delictes de rebel·lió, que comporten penes més greus. Sobre això, el secretari d’Organització del PSOE ha afirmat que “no creu que quedi tan clar que fos el cap qui liderés la rebel·lió” perquè “hi van haver moltes responsabilitats i no crec que hi hagués algú al capdamunt”.  Serà el procés judicial, ha afegit, qui haurà de determinar “individualment” les responsabilitats de cadascú i “políticament” no queda clar que el procés estigués liderat per una sola persona “perquè hi ha responsabilitats que no estaven al govern”.  No es mulla sobre la comissió d’investigació sobre el Rei emèrit Ábalos també ha evitat comprometre una posició del PSOE respecte a la comissió d’investigació sobre les activitats del rei emèrit per les manifestacions de Corinna, la seva amiga, que s’han donat a conèixer els últim dies. Segons el secretari d’Organització del PSOE la primer mesura és la compareixença del director del CNI, Félix Sanz Rolán, i després “es farà o es deixarà de fer”, però “no hem d’avançar” posicionaments. “La transparència cadascú la interpreta com vol” i “no es tracta de desgastar o debilitar institucions o imatges”, ha dit Ábalos, que ha assegurat que el PSOE “combrega amb els valors republicans” tot i que és també i sobretot “un partit constitucionalista”.

Summary: El govern de Sánchez diu que no intercedirà davant la Fiscalia en favor d’una rebaixa al judici del procés


La junta d'accionistes de Mercolleida ha presentat una proposta de pressupost per al 2020, amb un previsió d'ingressos de 896.800 euros, dels quals 435.800 euros corresponen als serveis de llotja i 461.000 a altres ingressos d'explotació, partides de subvencions rebudes i ingressos financers. Representa un increment de l'1,32% en relació amb al pressupost del 2019. La despesa s'estima en 800.000 euros, xifra que permetria tancar el 2020 amb un superàvit de 96.800 euros. Pel que fa a l'exercici actual, la llotja lleidatana preveu un benefici de 80.000 euros, derivats d'uns ingressos de 885.000 euros i unes despeses de 805.000 euros. D'altra banda, Mercolleida es fixa com un dels seus objectius incrementar la seva presència als mercats internacionals. El tinent d'alcalde de l'Ajuntament de Lleida, Paco Cerdà, és el nou president de la Llotja Agropecuària de Mercolleida després de ser nomenat en el consell d'administració celebrat aquest dilluns. El nou president ha remarcat que Mercolleida és "una empresa que funciona, amb reptes importants i amb reconeixement al mercat agrari". Per això, ha defensat la necessitat de posar-la en valor i  destacar "la transcendència que té en el sector mundial". Precisament, un dels objectius de la llotja lleidatana és aconseguir incrementar la seva presència als mercats europeus, especialment a França, Alemanya i Holanda, i també en l'àmbit global, amb informació sobre la Xina i els Estats Units. Mercolleida ja és referent en l'europeu i vol traduir aquest lideratge en altres mercats, amb una visió més àmplia pel que fa a informació globalitzada per obtenir reconeixement internacional. Canvis al consell d'administració El president de Mercolleida ha explicat els canvis en el consell d'administració amb la renúncia i la incorporació de nous consellers. Així, s'han integrat com a nous membres Jordina Freixanet, Carme Valls i Joaquim Manau, en representació de Paeria -a més de Paco Cerdà, al capdavant de la llotja-; Ricard Gòdia -qui ha cessat com a membre de la Paeria i ha entrat com a membre del sector boví- i Eduardo Costa -de Piensos Costa, en representació del sector porcí-. Les noves incorporacions substitueixen els consellers Fèlix Larrosa, Josep Farrero, Rafel Peris i Ricard Gòdia -de la Paeria-, Arcadi Jové i Santiago Vall -representants del sector-. El director general, Francesc Ollé, ha estat ratificat i segueix en el càrrec.

Summary: Mercolleida aposta per incrementar la seva presència als mercats internacionals


El president de Ciutadans, Albert Rivera, ha assegurat que la formació que lidera no tornarà a pactar ni amb PP ni amb PSOE si no tenen garantida la investidura. "No participarem més en fracassos de Rajoy i Sánchez", ha assegurat Rivera durant el debat d'investidura, tot i que ha afegit que es mantenen "a l'expectativa" per parlar si algú presenta una investidura viable i subscriuen les mesures pactades fins ara. Albert Rivera ha instat als líders del PP i PSOE "a reflexionar" i ha aprofitat per demanar "perdó" als espanyols des de la tribuna d'oradors per no haver estat capaç de culminar la investidura de cap candidat.  Albert Rivera ha definit la situació actual com un "bucle absurd" i ha advertit que convocar terceres eleccions "seria molt poc democràtic" perquè segons el líder de C's "seria dir als espanyols que s'han equivocat". "Qui pensi en unes terceres eleccions no mereixerà mai ser president d'aquest país", ha sentenciat.  El líder de C's ha retret a Mariano Rajoy, Pedro Sánchez i Pablo Iglesias el to utilitzat en els seus discursos i, en contraposició, ha definit el seu partit com "el partit del sí". "Les reformes no es posen en marxa cridant, senyor Iglesias", ha etzibat Rivera al líder d'Units-Podem.

Summary: Rivera: "No participarem més en fracassos de Rajoy o de Sánchez. Per bloquejar el país no hi serem"


Els Bombers demanen més formació entre els excursionistes i les persones que van a fer activitats a la muntanya. Des del cos recorden que els rescats han crescut "de manera important" els últims anys, tot i que una bona part d'aquestes actuacions "es podrien haver evitat" amb una bona formació. Per això, el cap del Grup de Recolzament d'Actuacions Especials dels Bombers (GRAE), Guillem Amorós, reconeix que estan estudiant l'opció que les federacions i els clubs esportius imparteixin cursos a aquelles persones que han de rescatar perquè no es preparen bé la sortida. "Hem de mirar quines són les millors fórmules per reduir la sinistralitat", assenyala. A Catalunya s'ha passat de les 857 actuacions del GRAE el 2011 a 1.448 el 2017. Això que suposa una crescuda del 60%. Aquesta pujada es deu, en bona part, per l'increment de persones que van a fer activitats a la muntanya. Amorós, recorda que la formació "és clau", per evitar accidents. "Tothom pot relliscar i fer-se mal, però no és lògic que una persona es posi en una zona complicada sense tenir la preparació tècnica suficient", argumenta.

Summary: Els Bombers demanen més formació entre els excursionistes per evitar que els rescats de muntanya continuïn augmentant


El Parlament ha aprovat aquest dijous instar el Govern a modificar el protocol d'atenció de joves migrats no acompanyats existent, tenint en compte la doctrina jurisprudencial del Tribunal Suprem i el protocol marc estatal sobre aquesta qüestió. Es tracta d'un text acordat entre JxCat, ERC, comuns i la CUP que s'ha aprovat en el marc del debat específic sobre infància impulsat per Cs. Aquest mateix text aprovat també demana a l'Estat que destini més recursos a la Generalitat en ser un dels territoris que acull un volum més gran de joves migrats sols. D'altra banda, la cambra catalana també ha demanat a l'executiu català que financiï les escoles bressol amb 1.600 euros per plaça i any. Aquest punt ha estat acordat pels grups de Govern amb el PSC. L'atenció als MENA ha estat una de les qüestions més debatudes en el debat sobre infància. En les conclusions, el Parlament també insta el departament de Treball, Afers Socials i Famílies a modificar el "circuit d'atenció" per a aquells infants o adolescents migrats no acompanyats que disposen de passaport o document equivalent d'identitat del qual es desprèn la seva minoria d'edat, a fi que no es puguin considerar estrangers indocumentats. Així mateix, el text aprovat també fa diverses peticions al govern de l'Estat. L'insta a "informat amb claredat, transparència i amb previsió dels fluxos d'arribada i dels moviments migratoris interns" dins les seves fronteres per tal de poder planificar amb antelació; establir els mecanismes de coordinació necessaris entre els diferents territoris i administracions de l'Estat per poder preveure l'arribada d'infants; fer una correcte gestió amb una atenció immediata integral; garantir els drets d'asil i ciutadania per no condemnar aquests joves a l'exclusió social quan es fan majors d'edat; així com agilitzar els tràmits per poder aconseguir la documentació necessària per part de la subdelegació del Govern. En l'àmbit dels recursos, el Parlament insta el govern espanyol a destinar més recursos a la Generalitat "com a un d'aquells territoris que acull un volum més gran de joves migrats sols, especialment quan no hi estan de forma transitòria en el seu projecte migratori sinó que consideren lloc de destí final". Aquesta proposta sobre els MENA ha rebut el suport de JxCat, ERC, comuns i CUP i l'abstenció de Cs, PSC i PPC.  D'altra banda, i entre moltes altres mesures, també s'ha aprovat instar el Govern a recuperar el servei de menjador escoltar a tots els instituts abans de l'inici del curs 2019-2020, així com recuperar la corresponsabilitat del Govern en el sosteniment del servei públic de les escoles bressol municipals i garantir un finançament que cobreixi com a mínim 1.600 euros per plaça i anys i augmentar-ho progressivament fins als 1.800. Aquesta proposta de resolució, pactat entre els grups del Govern i els socialistes, ha rebut l'aval de tots els grups i l'abstenció de la CUP.  El Govern perd votacions  Durant el debat sobre la infància, el Govern ha perdut una desena de votacions. I una de les que ha perdut és també sobre els MENA, impulsada per al PSC , que ha rebut el suport de Cs i comuns, i l'abstenció de cupaires i populars. Entre d'altres punts, s'ha aprovat instar a un pla de xoc per aquests menors amb "una dotació econòmica i recursos suficients per donar una resposta correcta i ajusta al dret d'acolliment". I una del PPC (tots els grups menys JxCat i ERC hi han donat suport) que reclama, entre d'altres, noves places per atendre'n l'arribada. També Cs ha presentat una proposta sobre els menors no acompanyats que insta el Govern a més coordinació amb les administracions, sindicats i entitats socials, amb el suport de l'oposició i l'abstenció de comuns i CUP.  De les propostes dels populars, s'ha aprovat, també amb el vot en contra del govern, instar a eliminar la consideració de "risc social greu" com a requisit per a ser beneficiari de l'ajut de menjador escolar del 100%. També ha tirat endavant instar a planificar la supressió de més de "1.000 barracons existents que funcionen com a aulari als centres educatius sostinguts amb fons públics".  Els comuns també han arrencat el suport de la resta del grups per instar el Govern a desenvolupar "com a mesura clau" contra la pobresa una prestació per a fill a càrrec de caràcter universal –mentre no existeixi, proposen blindar-ho a les famílies amb risc de pobresa a través de la renda garantida. La prestació per a les famílies en risc d'exclusió social també l'ha proposat Cs amb el suport de l'oposició i l'abstenció de la CUP.  LGTBI, docents i llengua D'altra banda, JxCat i ERC han tirat endavant propostes de resolució sobre hàbits saludables en la infància i coeducació en igualtat d'oportunitats  per a tots els tipus de família. I amb el vot en contra del PP i Cs, la resta de grups han votat a favor de reconèixer la tasca dels docents i instar el Govern a seguir donant suport al professorat "davant de l'ofensiva contra el model d'escola catalana" i a garantir que fan la seva feina "amb plena llibertat".  De la CUP, a banda de la transacció, ha rebut el suport de tots excepte el PPC en una sobre drets LGTBI en la infància –el ple insta a "protegir i garantir amb els recursos necessaris el lliure desenvolupament afectiu i sexual" d'aquests joves- i una altra sobre la llengua a l'escola. Amb el vot en contra de PP i Cs, tots els grups han instat el Govern a consolidar el model d'immersió lingüística amb el català com a llengua vehicular i comuna i fomentar les competències multilingües dels alumnes.

Summary: El Parlament insta el Govern a modificar el protocol d'atenció als MENA i reclama a l'Estat més recursos


L'empresa gestora del cicle integral de l'aigua Sorea ha signat aquest dijous un conveni de col·laboració amb el Gremi d'Hostaleria del Vallès Oriental per promoure el consum d'aigua de l'aixeta a Granollers. Aquest conveni estableix que els establiments adherits al Gremi oferiran als seus clients aigua de l'aixeta en els menús que serviran els dijous entre el 15 de maig i 15 de setembre de 2018. L'objectiu és sensibilitzar els ciutadans de Granollers dels beneficis de consumir aigua d'aixeta. L'acord signat per l'empresa i el Gremi s'emmarca dins de la nova certificació del subministrament de l'aigua de Granollers ISO 22000, que acredita que té la mateixa garantia sanitària i de consum que qualsevol altre aliment.  En la campanya d'explicació de les propietats de l'aigua de l'aixeta, s’oferirà als clients la informació de què disposen perquè coneguin la qualitat de l’aigua que arriba a les seves llars. Tant la companyia com el Gremi es mostren compromesos a promoure que el consum de l'aigua de l'aixeta és segur per a la salut, a més de més econòmic i respectuós amb medi ambient.

Summary: Sorea i el Gremi d'Hostaleria del Vallès Oriental promouran el consum d'aigua d'aixeta a Granollers


El Parc Natural del delta de l'Ebre és una de les vint àrees de la Mediterrània que formen part del projecte europeu ACT4LITTER que estudiarà com evitar, en espais protegits, les escombraries marines i els efectes que la contaminació produeix. Els tècnics dels Parc Natural han fet aquest divendres una primera actuació a la platja del Serrallo de Sant Jaume d'Enveja, al Montsià. En una zona delimitada de 3.000 metres quadrats s'ha mostrejat, classificat i analitzat la brossa marina al llarg de 100 metres del litoral. Tots els materials reciclables, com ara el plàstic, s'enviaran a l'abocador. Més enllà de la recollida de deixalles, el projecte vol conèixer la composició de la brossa marina per actuar en les activitats humanes que la produeixen. El Mediterrani és un dels mars més afectats per les escombraries marines a tot el món. Es tracta d’una problemàtica "persistent i omnipresent" que genera un impacte negatiu en sectors econòmics cabdals com ara la pesca, l'aqüicultura, la navegació i el turisme. Les escombraries marines també amenacen espècies i hàbitats, amb impactes que van des de l'enganxament en xarxes de mamífers marins o la ingesta de plàstics, fins a la bioacumulació i l'alliberament de tòxics de les escombraries, la introducció d'espècies invasores o els danys als hàbitats bentònics.  EL projecte ACT4LITTER comprèn la identificació de possibles mesures per abordar els problemes de les escombraries marines al Mediterrani, l'avaluació de viabilitat de les mesures identificades que s'han d'implementar, el desenvolupament de 10 plans d'acció específics per prevenir i mitigar les escombraries marines mitjançant un enfocament participatiu, i l'elaboració d'un pla de govern conjunt per millorar la gestió de les escombraries marines. Els principals socis d'ACT4LITTER són l'Agència de Residus de Catalunya, Sant’Anna School of Advanced Studies (Itàlia). MedPAN – Network of Marine Protected Area Managers in the Mediterranean (França), i Mediterranean Information Office for Environment, Culture and Sustainable Development (Grècia). Majoria de plàstic en els 2,6 quilos de brossa del primer mostreig Xavier Abril, tècnic del Parc Natural del delta, ha explicat que el mostreig va permetre treure 2,6 quilos de brossa, amb 96 objectes, el 75% dels quals eren de plàstic. Així, es van extreure "embolcalls d'aliments, bastonets d'orella i, com a curiositat, una ferradura de cavall i un ganivet de serra", ha detallat Abril, que considera que van actuar en una platja que estava "bastant neta". El projecte contempla quatre mostrejos, comptant el que ja es va fer divendres. Els altres tres es faran durant el 2018, un coincidint en primavera, un altre a l'estiu i el darrer a la tardor. Així, esperen tenir un pla d'acció per poder-lo començar a aplicar el mateix any vinent. Per Abril, la problemàtica afecta també les persones "dins la cadena alimentària" i no només els animals marins, mamífers o ocells. El projecte s'ha iniciat a la platja del Serrallo perquè és una de les poques platges del delta on no hi ha una neteja mecànica durant l'estiu, a més de l'amplada física o la distància amb la desembocadura del riu, dels ports pesquers o depuradores.

Summary: El delta de l'Ebre col·labora en un projecte europeu per analitzar la brossa marina


L'Agència Tributària de Catalunya (ATC) obrirà una oficina a Sant Feliu de Llobregat el pròxim mes de setembre per donar servei als ciutadans de la comarca del Baix Llobregat. S'ubicarà en un local de 456 metres quadrats situat al carrer Riera de Pahissa número 34 i tindrà capacitat per acollir 19 treballadors que se sumaran a la plantilla de l'ATC. Així ho ha comunicat el secretari d’Hisenda de la Generalitat, Lluís Salvadó, a l’alcalde de Sant Feliu de Llobregat, Jordi San José Buenaventura, aquest dimarts durant una reunió. La nova oficina serà un dels quinze nous punts d’atenció i prestació de serveis al contribuent que l’ATC obrirà enguany arreu de la geografia catalana, en el marc del desplegament territorial, i que se sumaran a les 4 delegacions que ja té a Barcelona, Tarragona, Lleida i Girona. Aquest desplegament territorial de l’ATC respon a la voluntat del Govern de desenvolupar totes les funcions tributàries que li permet l’actual marc competencial i preparar els fonaments de la futura hisenda catalana. Les dependències on s’ubicaran els nous espais de l’ATC a Sant Feliu de Llobregat seran ocupades en règim de lloguer per un període mínim de cinc anys, renovables cada any fins a un màxim de 10. La despesa anual per l’arrendament d’aquest espai serà de 39.600 euros anuals (sense IVA). Els municipis que disposaran d’una d’aquestes 14 noves oficines de l’ATC, a banda de Sant Feliu de Llobregat, són: Barcelona (per cobrir l’àrea del Barcelonès Nord), Terrassa, Sabadell, Manresa, Granollers, Mataró, Vilafranca del Penedès, la Seu d’Urgell, Vic, Santa Coloma de Farners, la Bisbal d’Empordà, Figueres, Reus i Tortosa.

Summary: L'Agència Tributària de Catalunya obrirà una oficina a Sant Feliu de Llobregat amb capacitat per 19 treballadors


La cancellera alemanya, Angela Merkel, ha admès aquest divendres a Bratislava que la Unió Europea està en una “situació crítica” després del ‘Brexit’ i en plena crisi pels refugiats i l’ascens del terrorisme. A l’arribada de la cimera informal dels 27, el president francès, François Hollande, també ha fet una crida a defensar “els valors i els interessos comuns”, i ha reclamat “reforçar” les capacitats militars. El primer ministre grec, Alexis Tspiras, ha advertit que els líders europeus no poden seguir “somnàmbuls caminant contra direcció´”.  El president del Consell, Donald Tusk, ha dit que la cimera no ha de servir per “negar els reptes” sinó per demostrar que la UE ha après “la lliçó del Brexit”.

Summary: Merkel admet que la UE està en una situació “crítica” i Hollande reclama “reforçar” les capacitats militars


L'autora de la saga Harry Potter, J. K. Rowling, ha titllat de "repugnants" i "injustificables" les càrregues de la Guàrdia Civil i la policia espanyola per impedir la votació pel referèndum de l'1-O. Així s'ha expressat en una piulada a Twitter, en què apareixien unes joves i gent gran sent desallotjats d'un col·legi electoral.

Summary: J. K. Rowling sobre les càrregues policials: "És repugnant i injustificable"


L'exdiputada de la CUP Mireia Boya creu que l'independentisme no s'hauria d'haver "paralitzat" davant la "guerra psicològica" amb "amenaces de mort" incloses durant la tardor del 2017 perquè això va suposar "la derrota" del moviment. En la seva compareixença a la comissió d'investigació del 155 al Parlament, Boya ha dit que "l'Estat major" no va voler "carregar amb cap tipus de violència" i ha recordat que la violència "no és culpa dels que la pateixen, sinó dels que l'exerceixen". En aquest sentit, ha lamentat el "comportament paternalista" que va fer "perdre una oportunitat". D'altra banda, ha opinat que hi va haver "poca resistència" de l'independentisme en l'aplicació del 155 i ha dit que els Mossos van ser "col·laboracionistes". Durant la compareixença, Boya ha lamentat que l'independentisme va guanyar l'1-O però que van perdre en la guerra "psicològica" de l'Estat perquè el Govern "va recular". Així, ha dit que es va rebre "una trucada des de dalt" quan hi havia la intenció d'acampar el 3-O per mantenir la mobilització als carrers perquè no es fes i que van acceptar-ho. "No vam saber plantar-nos i liderar l'espurna de desobediència que hauria hagut de continuar en aquells moments, perquè hi havia la possibilitat de la via insurgent", s'ha queixat Boya, fent autocrítica per la seva part. A més, ha denunciat la violència "policial i parapolicial", que incloïa "persecucions" a independentistes, com ella mateixa, a qui "dos senyors esperaven a la porta de casa" seva.  L'exdiputada també ha dit que a la tardor del 2017 no es va disposar de les eines ni es va ser capaç de preveure que caldria "protegir" els funcionaris públics davant del "cop d'estat" del 155. "No vull parlar de col·laboracionisme, però sí que hi va haver poca resistència dels que quedaven després de la presó i l'exili per fer front al 155", ha dit, per una altra banda. En canvi, sí que ha carregat contra els Mossos d'Esquadra per "col·laboracionisme". Boya també ha exigit als partits independentistes que treballin per a una estratègia compartida i els ha retret que hagin entrat en un "espiral de simbolismes i renúncies", com el gener del 2018, quan "el Parlament s'hauria d'haver plantat" i haver optat per reinvestir Carles Puigdemont: "Només hi havia quatre diputades de la CUP per investir-lo, que semblàvem més 'Puigdemontistes'. "Es va optar per continuar amb la legislatura, el 155 es va acceptar i interioritzar al Parlament", ha dit. Amb tot, ha avisat que el partidisme ara "no porta enlloc" i que han de "compartir trinxera" davant l'Estat "repressor". "Esteu condemnats a entendre-us", ha dit a JxCat, ERC, CatECP i CUP-CC. L'exdiputada de la CUP, que es pregunta "què ha canviat" per a entendre's ara amb els socialistes que van votar per aplicar el 155, ha admès que és "escèptica" sobre la taula de diàleg amb l'Estat, tot i que la troba "legítima". Amb tot, ha dit que no creu en els "miracles" i per això ha demanat "pensar en un pla B" basat en "l'estratègia compartida" independentista per saber "com retornar a l'octubre de 2017" quan s'evidenciï que aquest espai, que no s'hauria "d'eternitzar", "no funciona". Boya ha demanat treballar en una "institucionalitat paral·lela" perquè continua vigent un "155 a l'ombra" i ha reclamat que "no s'enganyi més a la gent". Boya, que començarà a ser jutjada a l'abril per desobediència al TSJC, ha lamentat que l'única cosa que va fer és entrar a registre la llei del referèndum i de desconnexió i ha alertat que "l'autocensura imposada només anirà en contra de les institucions catalanes". L'exdiputada ha defensat que hauria d'haver estat Anna Gabriel qui intervingués per videoconferència –com han fet aquest mateix dimarts l'expresident Carles Puigdemont, l'exconseller Lluís Puig i la republicana Marta Rovira- en la comissió d'investigació del 155 al Parlament, ja que el 2017 era la portaveu de la CUP a la cambra.

Summary: Boya diu que la "guerra psicològica" i "amenaces de mort" de l'Estat no haurien d'haver frenat l'independentisme el 2017


El conseller de Territori i Sostenibilitat, Damià Calvet, ha anunciat la licitació "immediata" per 1 milió d'euros del sanejament del talús afectat per l'esllavissada a la C-13. En declaracions a Tremp, Calvet ha assegurat que al llarg de les properes setmanes començaran les obres, amb ancoratges i una malla que recollirà el talús en una cota superior a l'actual, per assegurar totalment la circulació en aquest punt. A més, ha explicat que s'està estudiant si calen actuacions "més definitives" en el punt afectat, i ha avançat que es decidirà "tècnicament" durant els propers mesos. De moment, ha valorat que la solució temporal, consistent en un semàfor per donar pas alternatiu als vehicles, "funciona bé". D'altra banda, Calvet també s'ha referit al condicionament de la carretera de Comiols per millorar la connexió entre el Pallars Jussà, el Pallars Sobirà i l'àrea metropolitana de Barcelona i ha informat que pretenen presentar abans de començar l'estiu un projecte "que doni resposta a la voluntat de les comarques d'estar millor connectades". A més, Calvet ha remarcat que volen comptar "amb un gran consens del territori". Inauguració del Pirineus Geological Open Museum Calvet ha fet aquestes declaracions en el marc de la inauguració del Pirineus Geological Open Museum a Tremp, un museu a l'aire lliure per divulgar les ciències de la terra i que pretén apropar conceptes bàsics de la geologia, amb especial atenció a la del Pirineu, i l'evolució de la Terra a la ciutadania de manera senzilla i lúdica però amb rigor científic. Les obres van començar a tenir lloc durant el 2019 i han tingut un cost de prop de 235.000 euros, a càrrec de l'Institut Cartogràfic i Geològic de Catalunya. El museu s'estructura en tres àmbits: el Jardí de les Roques, l'Avinguda dels Temps Geològics i el Far. El primer s'ubica al Parc del Barranc del Joncar i exposa tretze blocs representatius de roques dels Pirineus corresponents a períodes geològics concrets, com ara columnes de basalt, pissarra o diversos tipus de roca calcària. Cada bloc disposa d'un faristol amb la seva informació bàsica. Aquest és el segon Jardí de Roques existent a Catalunya. El primer es troba al Parc Natural de l'Alt Pirineu, a Rubió. El situat al Parc Natural il·lustra períodes més antics, des del Cambrià fins al Triàsic, i l'inaugurat avui a Tremp, més recents, des del Triàsic fins a l'actualitat. De la seva banda, l'Avinguda dels Temps Geològics s'ha habilitat al passeig Pompeu Fabra i reprodueix, mitjançant paviment de diferents colors, la Taula Internacional dels Temps Geològics. Aquesta taula és el marc de referència de les Ciències de la Terra en el qual s'inscriu i s'explica l'evolució del planeta. Combina una escala numèrica per mesurar l'edat de la Terra en milions d'anys i una escala en unitats de temps relatives que permet dividir aquesta edat en eons, com l'Arqueà, o en períodes, com el Cretàcic o el Juràssic, fins a l'actualitat. Finalment, el Far és una torre de sis metres d'alçada i amb il·luminació nocturna, fabricada en acer, amb tres gabions o caixes enreixades omplertes de pedra seca. Se situa a la confluència entre el Jardí de les Roques i l'avinguda dels Temps Geològics, com a fita que uneix ambdós espais. Calvet, que ha fet el recorregut, ha recordat que el Govern ha declarat l'emergència climàtica i ha assegurat que estan fent accions "per mitigar-la i per adaptar-nos-hi", encara que ha insistit que més enllà d'això "n'hem de ser conscients entre tots”. El conseller ha alertat que “només amb la nostra actitud com a persones i col·lectivament com a societat serem capaços que la història del nostre planeta no s'acabi en aquest darrer mig pas, quan ha aparegut la humanitat, sinó que pervisqui molts anys”.

Summary: Calvet anuncia la licitació "immediata" per 1 MEUR del sanejament del talús afectat per l'esllavissada de la C-13


Una cinquantena de veïns dels barris de Ponent de Tarragona han tallat l'autovia T-11 aquest dissabte durant mitja hora en protesta per la instal·lació d'una tanca publicitària que rebutgen pel seu gran impacte visual. El tòtem publicitari fa 17 metres d'alçada i 60 metres quadrats de superfície i està instal·lat a l'entrada de Riuclar des del desembre. "L'Ajuntament de Tarragona ho ha permès i, això, a les portes d'un barri, no és de sentit comú a cap ciutat", lamenta el president de la Federació d'Associacions de Veïns de Tarragona (FAVT), Antoni Peco. Consideren que ha estat la gota que ha fet vessar el got de la paciència dels veïns, que asseguren que se senten abandonats pel govern municipal: "existim més enllà de per posar tòtems publicitaris". El moviment, que ha rebut el suport de la majoria de grups de l'oposició al consistori, apunta que continuaran les protestes si l'alcalde no els atén.

Summary: Veïns dels barris de Ponent de Tarragona tallen la T-11 per rebutjar la instal·lació d'una tanca publicitària a Riuclar


El ple del Senat ha aprovat aquest dimarts, sense cap vot en contra, una moció d’ERC que insta el govern espanyol a apujar les bonificacions dels peatges que els transportistes han de pagar a causa del desviament obligatori cap a les autopistes AP-7 i AP-2. La iniciativa estableix compensacions del 100% en els trams de l’N-340 i l’N-240 restringits al pas de camions i del 75% en la resta de recorreguts que discorrin per trams afectats. Això suposaria una millora substancial de les condicions, atès que actualment les bonificacions són d’un 42,53% per als camions en trànsit i d’un 50% per a aquells que fan trajectes interns. En un comunicat, la senadora d’ERC Laura Castel ha subratllat que el caràcter obligatori de la mesura s’ha de compensar per “la fràgil situació que pateix el sector del transport per carretera com a conseqüència de la crisi econòmica, i la forta competència d’empreses que provenen d’altres països”. En aquest sentit, Castel ha recordat que “el sector ha advertit del risc de deslocalització d’empreses que donen feina a flotes locals i de proximitat”. La senadora també ha defensat que el govern espanyol, com a administració titular de les vies i del seu manteniment, és qui s’ha de fer càrrec d’apujar i pagar les bonificacions. “No ha de ser la Generalitat, però sinó que traspassin la titularitat i els fons i ja ens n’encarregarem nosaltres”, ha conclòs Castel.

Summary: El Senat insta el govern espanyol a apujar les bonificacions dels peatges per als transportistes a l’AP-2 i a l’AP-7


La Sala Daura del Museu de Montserrat acull, des d'aquest divendres i fins el 7 d'octubre, la mostra 'Miralls de pedra', de l'artista valencià Enrique Asensi. L'exposició està formada per 25 obres, algunes d'elles inèdites, entre escultures de petit i gran format i pintures fetes a la cera. En una entrevista amb l'ACN, el mateix Asensi ha explicat que la majoria de les seves escultures estan pensades per a l'exterior, de manera que ha fet una tria de les obres que tenia en dues dimensions, ja que s'adapten millor a un recinte tancat. L'artista treballa habitualment amb la pedra i l'acer i els barreja per crear "una harmonia". Asensi ha admès que a través de la seva obra no vol transmetre cap missatge concret, sinó que està satisfet si "transmeto alguna cosa a l'espectador". "Li dono l'oportunitat que pensi en si mateix", ha dit. Asensi és d'origen valencià però ha desenvolupat la major part de la seva carrera a Alemanya i, des de fa uns anys, també a Avinyonet del Penedès.  Asensi acostuma a treballar amb ferro 'corten', un material de tonalitats marronoses, que després barreja amb la pedra. Les seves escultures són de formes senzilles i nítides amb l'objectiu d'arribar "a allò que és essencial". De fet, Asensi ha relatat que els espectadors es poden veure reflectits en les mateixes escultures –que es troben recolzades sobre la paret- i aquestes conviden al visitant a "fer una reflexió". Asensi ha escollit el títol de 'Miralls de pedra' per a l'exposició perquè "l'espectador es pot veure reflectit en les obres".  A la mostra, però, també es poden veure les pintures amb cera calenta sobre fusta. De fet, a Asensi li agrada dir que més que pintar quadres ell els esculpeix. L'artista fa servir la cera, que defineix com un material fràgil i etern, i la tracta amb eines típiques per treballar l'escultura com ara genivells, destrals o bufadors, que creen uns "talls i ferides" a l'obra. Asensi explica que li agrada fer les pintures com a compensació del treball "tan metòdic" de l'escultura.  Asensi es defineix a si mateix com un artista abstracte: "jo no copio ni interpreto la naturalesa ni tampoc les coses reals que veiem. Jo uso materials per parlar i aquestes escultures són les meves paraules d'una forma abstracta". A l'artista valencià tampoc li agrada transmetre cap missatge concret a través de la seva obra perquè creu que no té cap poder per "parlar sobre veritat". Amb tot, Asensi se sent satisfet si transmet "alguna cosa a l'espectador".  Enrique Asensi (València, 1950) es va formar a l'Acadèmia de Belles Arts de Sant Carles a València. El 1977 es va traslladar a Alemanya, on va descobrir l'escultura abstracta. És en aquest país on ha desenvolupat la major part de la seva trajectòria i la seva obra ocupa espais públics en diferents ciutats i pobles d'arreu d'Europa. Actualment, però, viu entre la ciutat alemanya de Colònia i Les Gunyoles (a Avinyonet del Penedès). Asensi ha admès que al Penedès va descobrir-hi un entorn "fantàstic" i, per això, hi ha establert també una segona residència i un taller on ha creat un parc d'escultures.

Summary: L'artista valencià Enrique Asensi porta a Montserrat la seva escultura abstracta a la mostra 'Miralls de pedra'


La Plataforma Girona Acull i la Coordinadora d'ONG Solidàries han convocat aquest dimecres a la una del migdia una concentració de protesta per la presència de l'Exèrcit a l'Expojove de Girona, que s'inaugura demà. Durant l'acte, els organitzadors faran una acció de reivindicativa i llegiran un manifest. La convocatòria arriba després que el Ministeri de Defensa hagi confirmat la seva participació al saló dedicat als joves. Ho farà enviant a l'estand personal civil. La decisió dona compliment a la interlocutòria de mesures cautelars del Jutjat de Primera Instància 1, que permetia la seva assistència a l'Expojove però mantenia el veto a l'ús de l'uniforme militar (basant-se en el codi ètic de la Fira que prohibeix l'ús d'elements bèl·lics). El Ministeri, però, ja va avançar que recorreria la decisió judicial perquè considera que dur uniforme és "un dret i un deure" de les forces armades quan estan de servei.  Diverses entitats gironines han convocat una concentració a les portes de Fira de Girona per protestar per la presència de l'Exèrcit a l'Expojove, que s'inaugurarà aquest dimecres. La Plataforma Girona Acull i la Coordinadora d'ONG Solidàries han organitzat la protesta, que es farà a la una del migdia, i demanen que s'hi sumin totes les entitats i persones que vulguin participar-hi.  En un comunicat, asseguren que encara que no portin uniforme no els volen participant a la fira. "Reclutar joves per a l'Exèrcit no és una sortida laboral com qualsevol altra. Implica posar la força dels joves al servei de la coerció i la repressió, en guerres i intervencions militars", insisteixen.  "La presència de l'Exèrcit a l'Expojove, amb uniforme o sense, implica un menyspreu total cap als representants de la ciutadania", afirmen. A més, afegeixen que "Fira de Girona té un codi ètic que exclou qualsevol ens que promogui la violència".  Malgrat l'oposició, el Ministeri de Defensa va confirmar la setmana passada que participaria a la mostra però que ho faria enviant-hi personal civil. La mesura donarà compliment a la interlocutòria judicial de mesures cautelars, que permetia la seva assistència a l'espai però mantenia el veto a l'ús de l'uniforme militar (basant-se en el codi ètic de la fira que prohibeix l'ús d'elements bèl·lics). Malgrat això, Defensa ja va anunciar que recorreria la decisió judicial perquè considera que l'uniforme és un "dret i un deure" de les forces armades quan estan de servei.

Summary: Convoquen una concentració de protesta per la presència de l'Exèrcit a l'Expojove de Girona


El Tribunal Constitucional (TC) ha estimat el conflicte positiu de competència interposat per la Generalitat de Catalunya el 21 d'octubre de 2014 contra el Reial Decret que regulava els procediments administratius relatius als costos d'escolarització previstos a la LOMCE, és a dir, els 6.000 euros per a l'escolarització en escoles privades en castellà. L'alt tribunal, fent referència a la sentència del recurs d'inconstitucionalitat del febrer passat, ha tornat a declarar inconstitucional i per tant, també a anul·lar, el reial decret que reconeix aquesta compensació econòmica prevista a la disposició 38 de la LOMCE, a càrrec de la Generalitat.  En el recurs del Reial decret, de l'11 de juliol de 2014, la Generalitat va al·legar que es vulneraven competències en matèria d'educació i llengua pròpies, previstes a l'Estatut d'Autonomia de Catalunya, així com l'autonomia financera de despesa reconeguda en el mateix estatut, en establir que seria la Generalitat qui assumiria aquesta compensació econòmica per a les famílies que decidissin matricular els fills en centres privats per garantir l'escolarització en castellà quan no hi hagués oferta pública. Per la Generalitat, aquest supòsit no era possible en el model implantat a Catalunya.  En el mateix procediment, la Generalitat va recordar que la regulació de les llengües oficials en l'àmbit educatiu és competència de l'Estat, i que pot fixar els ensenyaments mínims i l'horari corresponent a aquestes matèries per assegurar el coneixement de la llengua castellana, però recalca que a la Generalitat li correspon desenvolupar la normativa bàsica estatal i establir l'ordenació concreta del sistema educatiu incorporant el coneixement de la llengua pròpia.  El TC considera que la declaració d'inconsitucionalitat i nul·litat d'aquesta norma impugnada pel Govern català, que ja va ser objecte d'un requeriment d'incompetència desestimat pel consell de ministres el setembre de 2014, no és ''obstacle'' per garantir el dret a l'educació dels alumnes que hagin estat escolaritzats mitjançant aquest procediment. Tal com ja va marcar en la sentència del febrer, el TC reconeix el dret a garantir la continuïtat en l'escolarització fins al final de l'ensenyament obligatori, tret que la família vulgui canviar de centre escolar, o per l'aplicació d'alguns dels supòsits previstos en la normativa sobre drets i deures dels alumnes.

Summary: El TC torna a declarar inconstitucionals el xec dels 6.000 euros de la LOMCE


Covestro ha confirmat el tancament de la planta d'MDI de Tarragona a finals del pròxim 2017 i ha anunciat una provisió de 73 milions d'euros per cobrir els 96 milions d'euros de despesa previstos en el procés. Així ho plasma l'informe financer anual del 2015 que els directius de la filial de Bayer han presentat a Alemanya aquest dimarts al matí. La companyia justifica aquesta decisió, en el context de les actuacions per "optimitzar el seu negoci d'MDI", perquè els costos de producció de la factoria situada a la Canonja "no són competitius". Una  mesura que pot suposar l'acomiadament d'entre 150 i 200 treballadors però que contrasta amb els resultats financers "exitosos" presentats pels directius de la companyia: Covestro ha incrementat en un 5,4%, fins els 624 milions d'euros, els beneficis abans d'impostos, depreciacions i amortitzacions de l'àrea de poliuretans, que utilitza l'MDI com a component principal. Les referències a la planta tarragonina en l'informe de resultats de 2015 són escasses i es limiten a certificar la decisió presa per la direcció de la companyia, el passat mes de desembre, de cessar l'activitat a finals de 2017. A banda d'haver habilitat ja una provisió de 73 milions d'euros per fer efectiu el tancament –amb unes despeses previstes totals de 96 milions d'euros -, Covestro  reconeix que pot patir unes pèrdues per deteriorament de valor de la propietat, la fàbrica i l'equipament per fabricar poliuretans d'uns 15 milions d'euros –el valor d'ús a finals de l'any passat estava establert en 16 milions-. Una xifra que han estat registrades com a costos de producció en el balanç de pèrdues i guanys però que la companyia espera poder recuperar. El procés, insisteix el document, s'emmarca dins de la "iniciativa d'optimitzar el negoci d'MDI" i arriba després de la decisió de tancar les portes de la fàbrica de Belford Roxo, al Brasil, al març de 2015. En total, segons Covestro, tots dos procediments de "reestructuració" suposen uns "càrrecs especials" de 175 milions d'euros en forma de despeses als comptes d'aquest 2015. Malgrat declarar un descens de la xifra de vendes de poliuretans -un 3,1% menys i 6.088 milions d'euros-, per la caiguda dels preus de les matèries primeres l'any anterior, l'evolució dels tipus de canvi ha influït positivament. Això ha permès presentar un compte ajustat de beneficis abans d'impostos, depreciacions i amortitzacions de 624 milions d'euros, un 5,4% superior, en el segment dels poliuretans. El resultat es queda en els 26 milions d'euros abans d'impostos si s'inclouen també les depreciacions i amortitzacions, incloent les provisions de 175 milions per a les "reestructuracions". Globalment, els directius de Covestro han celebrat els resultats financers obtinguts durant aquest 2015, el primer de la companyia filial de Bayer actua de forma econòmicament independent i cotitzant a la borsa. Els beneficis bruts abans d'impostos, depreciacions i amortitzacions ha arribat als 1.640 milions d'euros, xifra que suposa un increment del 41,3% respecte el 2014. Les vendes han pujat un 2,7% arribant als 12.080 milions d'euros malgrat les baixades en els preus de venda i el flux operatiu de caixa va incrementar-se en més d'un 200% fins els 964 milions.. En breu, han anunciat els responsables de la companyia, es preveu pagar el primer dividend als seus accionistes: 0,70 euros per acció.  "Hem tingut molt d'èxit financerament, assolint tots els objectius que ens havíem marcat. El nostre resultat operatiu, per exemple, s'ha incrementat substancialment, amb contribucions de tots els segments", ha declarat el CEO de Covestro, Patrick Thomas, qui ha reconegut que la producció d'MDI i TDI, són la base del segment més important de la seva activitat, els poliuretans. En aquest context, ha situat el creixement futur de la companyia en les relacions comercials amb  clients de sectors claus com la indústria automobilística, la construcció, electricitat, electrònica, mobiliària o, fins i tot, l'energia eòlica.

Summary: Covestro reitera que tancarà la planta d'MDI de Tarragona perquè els seus costos de producció "no són competitius"


L'Audiència de Barcelona ha recriminat a la defensa de l'exnúmero dos d'Economia Josep Maria Jové i d'un responsable de la Fundació.Cat no haver aportat cap prova a favor de la recusació del magistrat instructor de la causa contra els preparatius de l'1-O. La interlocutòria rebutja un a un els 14 arguments plantejats per Jové i Masoliver en els seus escrits de recusació. Entre ells destaca l'acusació al magistrat Juan Antonio Ramírez Sunyer de tenir interès directe o indirecte en el pleit i de mantenir el secret de les actuacions sense tenir cap suport indiciari ni rellevància penal per la qual cosa consideren que havia de ser apartat del coneixement de la causa. L'Audiència de Barcelona sosté que "l'actuació dels recusants ha estat presidida per mala fe en tractar de separar del coneixement de la causa el jutge que venia coneixent d'ella sent conscients que la seva pretensió no tenia el mínim fonament en basar-se en simples al·legacions no sustentades en element provatori que les avalés". L'Audiència acusa als dos investigats de fer una "amalgama d'afirmacions sense comprovar cap corroboració més enllà de la mera afirmació de part". Per als magistrats, Jové i Masoliver han incomplert la llei "que exigeix l'acompanyament d'un principi de prova en suport als motius". Segons el tribunal, cap de les irregularitats denunciades contra el secret de sumari, els escorcolls o les detencions del 20 de setembre són suficients per apartar el titular del Jutjat d'Instrucció 13. La mateixa sala té almenys tres recusacions més presentades per altres investigats de la causa pendents de resoldre. La setmana passada, Ramírez Sunyer va presentar la baixa mèdica per estada hospitalària i es va posar en marxa el sistema de substitució previst per aquestes situacions.

Summary: L'Audiència recrimina a Jové no aportar cap prova per fonamentar la recusació del jutge instructor